钦定古今图书集成/明伦汇编/宫闱典/第138卷
## 钦定古今图书集成/明伦汇编/宫闱典/第138卷

| 钦定古今图书集成 明伦汇编 第一百三十八卷 |

| |

钦定古今图书集成明伦汇编宫闱典

第一百三十八卷目录

宦寺部纪事二

宫闱典第一百三十八卷

《异同杂录》：“太祖尝私入中常侍张让室，让觉之，乃舞
手戟于庭，逾垣而出。才武绝人，莫之能害。”

《魏志武帝本纪》注：“太祖初入尉廨，缮治四门，造五色
棒，县门左右各十馀枚，有犯禁者，不避豪强，皆棒杀
之。后数月，灵帝爱幸小黄门蹇硕叔父夜行，即杀之。
京师敛迹，莫敢犯者。”

《蜀志董允传》：“后主渐长大，爱宦人黄皓。皓便僻佞慧，
欲自容入。允常上则正色匡主，下则数责于皓。皓畏
允，不敢为非。终允之世，皓位不过黄门丞。九年卒。陈
祗代允为侍中，与黄皓互相表里。皓始预政事，祗死，
从皓，从黄门令，为中常侍、奉车都尉。操弄威柄，终至
覆国，蜀人无不追思允。及邓艾至蜀，闻皓奸险，收闭”，
将杀之，而皓厚赂艾左右，得免。

《齐书东昏侯本纪》：“永元三年春正月丙申朔，宫人于
阅武堂元会，皇后正位，阉人行仪，帝戎服临视。
帝性重涩少言，不与朝士接，唯亲信阉人及左右御
刀应敕等。自江祏始安王遥光诛后，渐便骑马，日夜
于后堂戏马，与亲近阉人倡伎鼓叫，常以五更就卧，
至晡乃起。”

又“教黄门五六十人为骑客。”

帝所宠群小党与三十一人，黄门十人。

义师至近郊，帝以冠军王珍国领三万人据大桁，莫
有斗志。遣左右直长阉竖王宝孙督战，呼为“王长子。”
宝孙切骂诸将帅，直阁将军席豪发愤，突阵死。
帝素好斗，军队初使宫人为军，后乃用黄门亲自临
阵。

《陈书萧引传》：引为贞威将军，建康令。时殿内队主吴
琎及宦官李善度、蔡脱儿等多所请属，引一皆不许。
引族子密时为黄门郎，谏引曰：“‘李、蔡之势，在位皆畏
惮之，亦宜小为身计’。引曰：‘吾之立身，自有本末，亦安
能为李、蔡改行？就令不平，不过解职耳’。”吴琎竟作飞
书，李、蔡证之，坐免官。

《唐书窦怀贞传》：怀贞性谄诈，善谐结权贵。宦者用事，
尤所畏奉，或见无须者，误为之礼。监察御史魏传弓
嫉中人辅信义，欲劾奏其奸。怀贞曰：“是安药所信任
者，奈何绳之？”传弓曰：“王纲坏矣，正坐此属。今日杀之，
明日诛，无所悔。”怀贞犹固止之。

《李白传》：“帝坐沉香亭子，意有所感，欲得白为乐章。召
入而白已醉，左右以水沬面，稍解，援笔成文，婉丽精
切，无留思。帝爱其才，数宴见。白尝侍帝，醉，使高力士
脱靴。力士素贵，耻之，摘其诗以激杨贵妃。帝欲官白，
妃辄沮止。”

《安禄山传》：国忠谋授禄山同中书门下平章事，召还
朝。制未下，帝使中官辅璆琳赐大柑，因察非常。禄山
厚赂之，还言无他，帝遂不召。未几事泄，帝托它罪杀
之。

《回纥传》：乾元元年，回纥使请昏，帝以幼女宁国公主
下嫁，即册磨延啜为英武威远毗伽可汗，诏汉中郡
王瑀为册命使。瑀至回纥，而可汗国服赭袍坐帐中，
仪卫光严，引瑀立帐外，问曰：“王天可汗何属？”瑀曰：“从
昆弟也。”时中人雷灵俊立瑀上，又问：立王上者为谁，
瑀曰：“中人也。”可汗曰：“中人奴尔，顾立郎上乎？”灵俊趋
下。

《李揆传》：京师多盗，至骖衢，杀人尸沟中，吏褫气。李辅
国方横，请选羽林骑五百备徼捕。揆曰：“汉以南北军
相统摄，故周勃因南军入北军，以安刘氏。本朝置南
北衙，文武区别，更相检伺。今以羽林代金吾，忽有非
常，何以制之？”辅国议格。

《萧华传》：“华以中书侍郎同中书门下平章事。李辅国
用事，求宰相，华拒之，辅国怨。会肃宗大渐，矫诏罢华
为礼部尚书。”

《李岘传》：“岘以中书侍郎同中书门下平章事，于是吕
𬤇、李揆、第五琦同辅政，而岘位望最旧，事多独决，𬤇
等不平。李辅国用权，制诏或不出中书，百司莫敢覆。
岘顿首帝前，极言其恶。帝悟，稍加检制。辅国由是让
行军司马，然深衔岘。凤翔七马坊押官盗掠人，天兴
令谢夷甫杀之，辅国讽其妻使诉枉，诏监察御史孙”
蓥鞫之，直夷甫。其妻又诉，诏御史中丞崔伯阳、刑部
侍郎李晔、大理卿权献为三司讯之，无异辞。妻不承，
辅国助之，乃令侍御史毛若虚覆按。若虚委罪夷甫言御史用法不端。伯阳怒，欲质让，若虚驰入，自归帝。
帝留若虚帘中顷，伯阳等至，劾若虚傅中人失，有罪。
帝怒叱之，贬伯阳高要尉、权献杜阳尉，逐李晔岭南，
流蓥播州。岘谓责太重，入言于帝曰：“若虚希旨，用刑，
乱国法。陛下信为重轻，示无御史台。”帝怒，李揆不敢
争，乃出岘为蜀州刺史。代宗立，拜门下侍郎、同中书
门下平章事。故事，政事堂不接客。自元载为相，中人
传诏者引升堂，置榻待之。岘至，即敕吏撤榻。

《杜阳杂编》：李辅国恣横无君，上切齿久矣。因寝，梦登
楼见高力士领兵数百铁骑，以戟刺辅国首，流血洒
地，前后歌呼，自北而去。遣谒者问其故，力士曰：“明皇
之令也。”上觉，亦不敢言。辅国寻为盗所杀，上异之，方
以梦话于左右。先是，肃宗赐辅国香玉辟邪二，各高
一尺五寸，奇巧，殆非人间所有。其玉之香，可闻于数
百步，虽锁之于金函石匮，终不能掩其气。或以衣裾
误拂，则芬馥经年，纵澣濯数四，亦不消歇。辅国常置
于座侧，一日方巾栉而辟邪，忽一大笑，一悲号，辅国
惊愕失据，而冁然者不已，悲号者更涕泗交下。辅国
恶其怪，碎之如粉，以投厕中，其后常闻冤痛之声。其
辅国所居里巷，酷裂，弥月犹在，盖舂之为粉而愈香
故也。不周岁而辅国死焉。初碎辟邪，辅国嬖孥慕容
宫人，知异常物，隐屑二合。而鱼朝恩不恶辅国之祸，
以钱三十万买之。及朝恩将伏诛，其香化为白蝶，竟
天而去。当时议者以“奇香异宝，非人臣之所蓄也。”辅
国家藏珍玩，皆非人世所识。夏则于堂中设迎凉之
草，其色类碧，而干似苦竹，叶细如杉。虽若干枯，未尝
雕落，盛暑束之窗户间，而凉风自至。凤首木高一尺，
雕刻鸾凤之状，形似枯槁，毛羽脱落不甚尽，虽严凝
之时，置诸高堂大厦之中，而和煦之气如二三月，故
列名为常。春木纵烈火焚之，终不焦黑焉。

《唐书李光弼传》：“北邙之败，朝恩羞其策缪，故深忌光
弼切骨，而程元振尤疾之。二人用事日，谋有以中伤
者。及来瑱为元振谗死，光弼愈恐。吐蕃寇京师，代宗
诏入援，光弼畏祸迁延不敢行。及帝幸陕，犹倚以为
重，数存问其母，以解嫌疑。”

《郭子仪传》：子仪事上诚，御下恕，赏罚必信。遭幸臣程
元振、鱼朝恩短毁，方时多虞，握兵处外，然诏至即日
就道，无纤介顾望，故谗间不行。破吐蕃灵州，而朝恩
使人发其父墓，盗未得。子仪自泾阳来朝，中外惧有
变。及入见，帝喭之，即号泣曰：“臣久主兵，不能禁士残
人之墓，人今发先臣墓，此天谴，非人患也。”朝恩又尝
约子仪修具，元载使人告以军容将不利公，其下衷
甲愿从。子仪不听，但以家僮十数往。朝恩曰：“何车骑
之寡？”告以所闻，朝恩泣曰：“非公长者，得无致疑乎？”
《常衮传》：衮为中书舍人，文采赡蔚，长于应用，誉重一
时。鱼朝恩赖宠，兼判国子监。衮奏成均之任，当用名
儒，不宜以宦臣领职。

《来瑱传》：“瑱拜兵部尚书，同中书门下平章事，充山陵
使。是时程元振居中用事，疾瑱乃告与巫祝言不顺。
会王仲昇归，又言由瑱与贼合，故陷贼。帝积怒，遂下
诏削除官爵，贬播川尉，员外置。及鄠赐死，籍其家。瑱
之死，门下客皆散去，掩尸于坎，校书郎殷亮独后至，
哭尸侧，为备棺衾以葬。帝徐悟，元振诬以它罪，流溱”
州。

《元载传》：“载迁户部侍郎，充度支江淮转运等使。帝不
豫，李辅国用事，辅国妻，载宗女也，因相缔昵。会京兆
尹缺，辅国白用载。载意属国柄，固辞，辅国晓之。翌日，
拜同中书门下平章事，领使如故。代宗立，辅国势愈
重，数称其才，进拜中书侍郎，许昌县子。载以度支繁
浩，有吏事督责，损威宠，乃悉天下钱榖委刘晏。未几”，
判天下元帅，行军司马。盗杀李辅国，载阴与其谋，乃
复结中人董秀，厚啖以金，使刺取密旨。帝有所属，必
先知之，探微揣端，无不谐契，故帝任不疑。鱼朝恩骄
横震天下，与载不叶，惮之，虽帝亦衔恚，乃乘间奏诛
朝恩。帝畏有变，载结其爱，将为助。朝恩已诛，载得意，
益甚矜肆。

《旧唐书代宗本纪》：“大历元年十二月己亥，彗起匏瓜，
其长尺馀，犯宦者星。”

《唐书陈少游传》：少游擢桂管观察使，少游不乐远去，
规徙近镇。时宦官董秀有宠，掌枢近，少游乃宿其里，
候归沐入谒，因鄙语谄谓秀曰：“‘七郎亲属几何？月费
几何’？秀谢曰：‘族甚大，岁用常过百万’。少游曰：‘审如是，
奉入不足为数日费，当数外营乃办耳。吾虽不才，请
独取济。岁输钱五千万，今具其半，请先入之’。”秀大喜，
与厚相结。少游因泣曰：“岭南瘴疠，恐不得生还见颜
色。”秀遽曰：“公美才，不当远出，请少待。”时少游已纳赂
元载子仲武，于是内外更荐之，改宣歙池观察使。
《黎干传》：德宗在东宫，干与宦者特进刘忠翼阴谋，几
危宗嗣。及即位，又诡道希进，密乘车谒忠翼。事觉，除
名长流。

《唐国史补》于司空𬱖，方炽于襄阳，朝廷以大阉薛向衍监其军。尚衍至，𬱖用数不厚，待尚衍晏如也。后旬
日，请出游，及莫而归，帟幕茵榻什器一以新矣。又列
犊车五十乘，寔以绫彩，尚衍颔之而已，亦不形言。𬱖
叹曰：“是何祥也。”

《旧唐书郑𬘡传》：“顺宗初即位，遗诏不时宣下，𬘡与同
列卫次公密申正论，中人不敢违。”

《唐书王叔文传》：“顺宗立，不能听政，深居，施幄坐，以牛
昭容、宦人李忠言侍侧，群臣奏事，从帷中可其奏。王
伾密语诸黄门，‘陛下素厚叔文，即繇苏州司功参军
拜起居郎、翰林学士’。”大抵叔文因伾，伾因忠言，忠言
因昭容，更相依仗。伾主传受，叔文主裁可，乃授之中
书，执谊作诏文施行焉。及迁户部侍郎，宦人俱文珍
忌其权，罢叔文学士。诏出，骇怅曰：“吾当数至此议事，
不然无繇入禁中。”伾复力请，乃听三五日一至翰林，
然不得旧职矣。在省不事所职，日引其党谋取神策
兵制天下之命，乃以宿将范希朝为西北诸镇行营
兵马使，泰为司马副之。于是诸将移书中尉，告且去，
宦人始悟夺其权，大怒曰：“吾属必死其手！”乃谕诸镇，
慎毋以兵属人。希朝泰到奉天，诸将不至，乃还。叔文
母死，匿不发，置酒，翰林忠言、文珍等皆在，袖金以饷，
因扬言曰：“天子适射兔苑中，跨鞍若飞，敢异议者斩！”
又自陈：“亲疾病，以身任国大事，朝夕不得侍，今当请
急，宜听。然向之悉心戮力，难易亡所避，报天子异知
尔。今一去此，则百谤至，孰为吾助者？”又言：“羊士谔毁
短我，我将杖杀之，而执谊懦不果。刘辟来为韦皋求
三川，吾生平不识辟，便欲前执吾手，非凶人耶？”扫木
场将斩之，而执谊持不可。每念失此二贼，令人怅恨。
又陈领度支所以兴利去害者为己劳。文珍随语诘
折，叔文不得对。

《许孟容传》：“孟容迁给事中，京兆上言好畤风雹害稼，
帝遣宦人覆视，不实，夺尹以下俸。孟容曰：府县上事
不实，罪应罚。然陛下遣宦者覆视，紊纲纪，宜更择御
史一人参验乃可。”不听。

《裴度传》：大贾张陟负五坊息钱，上命坊使杨朝汶收
其家簿，阅贷钱，虽已偿，悉钩止，根引数十百人，列棰
挺胁不承。又获卢大夫逋券，捕卢坦家客责偿，久乃
悟卢群券，坦子上诉，朝汶谰语：“钱入禁中，何可得？”御
史中丞萧俛及谏官列陈中人横恣，度亦极言之。时
方讨郓，帝曰：“姑议东军，此细事我自处办。”度曰：“兵事
不理，止山东，中人横暴，将乱都下。”帝不悦，徐乃悟，让
朝，汶曰：“以尔，使我羞见宰相。”命杀之，而原系者，繇是
京师澄肃。

《裴潾传》：“潾本河东闻喜人，元和初，累迁左补阙。于是
两河用兵，宪宗任宦人为馆驿使，检稽出纳。有曹进
玉者，尤恃恩倨甚，使者过，至加捽辱。宰相李吉甫奏
罢之。会伐蔡，复以中人领使。潾谏曰：凡驿，有官，专尸
之。畿内以京兆尹，道有观察使，刺史相监临台又御
史为之使，以察过阙。犹有不职，则宜明科条督责之，
谁不惕惧。若复以宫闱臣领之，则内人而及外事，职
分乱矣。夫事不善，诫于初；体有非，不必大方开太平，
澄本正末。宜塞侵官之原，出位之渐。”帝虽不用，而嘉
其忠。

《白居易传》：“王承宗叛，帝诏吐突承璀率师出讨。居易
谏：‘唐家制度，每征伐专委将帅责成功。比年始以中
人为都监，韩全义讨淮西，贾良国监之；高崇文讨蜀，
刘贞亮监之。且兴天下兵，未有以中人专统领者。神
策既不置行营节度，即承璀为制将，又充诸军招讨
处置使，是实都统，恐四方闻之，必轻朝廷。后世且传
中人为制将自陛下始，陛下忍受此名哉？且刘济等
洎诸将，必耻受承璀节制，心有不乐，无以立功。此乃
资承宗之奸，挫诸将之锐’。”帝不听。

《孟简传》：“简拜谏议大夫，知匦事。吐突承璀为招讨使，
简固争诣延英言不可状，以悻切出为常州刺史。
简以亲吏陆翰主奏邸，关通阉侍，翰持之，数傲很，简
怒追还，以土囊毙之。家上变，发简奸赃，御史劾验，得
遗吐突承璀赀七百万，左授太子宾客，分司东都。”
《独孤郁传》：“郁进右补阙。吐突承璀讨王承宗，郁执不
可，挺”议鲠固，号称职。擢翰林学士。

《段平仲传》：“平仲为谏议大夫，宪宗使吐突承璀讨镇
州，疏争不可。及还，无功，又请斩之，迁尚书右丞。”
《穆质传》：“质擢给事中，论吐突承璀不宜为将，宪宗不
悦，改太子左庶子。”

《李绛传》：“吐蕃犯泾州，掠人畜。绛因言：滨塞虚籍多，寔
兵少。今京西北神策镇军，本防盛秋坐仰衣食，不使
战事至之日，乃先禀中尉。夫兵不内御，要须应变，失
毫厘，差千里。请分隶本道，则号令齐一，前战不还踵
矣。然士卒乐，两军姑息。”宦者以为言，议遂寝。尝盛夏
对延英，帝汗浃衣。绛欲趋出，帝曰：“朕宫中所对，惟宦
官女子，欲与卿讲天下事，乃其乐也。”

《李鄘传》：吐突承璀为监军，贵宠甚。鄘以刚严治相礼
惮，稍厚善。承璀归，数称荐之，召拜门下侍郎，同中书门下平章事。鄘不喜由宦幸进，及出祖，乐作泣下，谓
诸将曰：“吾老安外镇，宰相岂吾任乎？”至京师，不肯视
事，引疾固辞，改户部尚书。

《卢从史传》：“从史在潞，奸狯得志，又善附迎中人。会李
长荣卒，即擢拜昭义节度副大使。神策中尉吐突承
璀与对垒，从史时过其营饮博，承璀多出宝带奇玩
夸之。从史资沓猥，所玩悦必遗焉。从史喜，益狎不疑。
帝用裴垍谋，敕承璀图之。承璀伏壮士幕下，伺其来
与语，士突起，捽持出帐后，缚内车中，从者惊乱，斩数”
十人，谕以密诏。五年夏四月，疏从史恶，贬驩州司马，
赐死。

《孔戣传》：戣擢谏议大夫，中人刘希光受赇二十万，缗
抵死。吐突承璀坐厚善逐为淮南监军。太子舍人李
涉知帝意，投匦上言“承璀有功，不可弃。戣得副章不
肻受，面质让之。涉更因左右以闻，戣列涉结近幸，营
罔上听。有诏黜涉峡州司马，宦宠侧目。”

《李逢吉传》：“帝暴疾，中外阻遏。逢吉因中人梁守谦、刘
弘规、王守澄议，请立景王为皇太子。帝不能言，颔之
而已。明日下诏，皇太子遂定。郑注得幸于王守澄，逢
吉遣从子训赂注，结守澄为奥援，自是肆志无所惮。”
《宋申锡传》：“申锡为翰林学士，帝恶宦官，权宠震主，再
致宫禁之变。而王守澄典禁兵，偃蹇放肆，欲剟除本”
根，思可与决大事者。察申锡忠厚，因召对，俾与朝臣
谋去，守澄等且倚以执政，申锡顿首谢。未几，拜尚书
右丞。逾月，进同中书门下平章事。乃除王璠京兆尹，
密谕帝旨，璠漏言，而守澄党郑注得其谋。太和五年，
遣军候豆卢著诬告申锡与漳王谋反，守澄持奏浴
堂，将遣骑二百屠申锡家，宦官马存亮争曰：“谋反者
独申锡耳，当召南司会议，不然，京师跂足乱矣。”守澄
不能对。时二月晦，群司皆休，中人驰召宰相，马奔乏
死于道，易所乘以复命。申锡与牛僧孺、路隋、李宗闵
至中书，中人唱曰：“所召无宋申锡。”申锡始知得罪，望
延英门，以笏叩额还第。僧孺等见上出著告牒，皆骇
愕不知所对。守澄捕申锡亲吏张全真家人、买子、《缘
信》及十六宅典吏，胁成其罪。帝乃罢申锡为太子右
庶子。

《李吉甫传》：“十宅，诸王既不出阁，诸女嫁不时，而选尚
皆繇中人，厚为财谢，乃得遣。”

左拾遗杨归厚尝请对，日已旰，帝令它日见，固请不
肻，退，既见，极论中人许，遂振之奸，帝怒其轻肆，欲远
斥之。吉甫见帝，谢引用之非。

《旧唐书穆宗本纪》：“长庆二年十一月，上与内官击鞠
禁中，有内官欻然坠马，如物所击，上恐，罢鞠升殿，遽
足不能履地，风眩就床，自是外不闻上起居者三日。”
《唐书武儒衡传》：“儒衡迁中书舍人，时元稹倚宦官知
制诰，儒衡鄙厌之。会食瓜，蝇集其上，儒衡挥以扇曰：
‘适从何处来，遽集于此’。”一坐皆失色。

《旧唐书敬宗本纪》：“宝历元年，鄠县令崔发，坐误辱中
官下狱。是日与诸囚陈于金鸡竿下，候释放。忽有内
官五十馀人，环发而殴之，发破面折齿，台吏以席蔽
之方免。有诏复系于台中。”

《唐书刘蕡传》：“蕡字去华，幽州昌平人。客梁汴间。明《春
秋》，能言古兴亡事，沈健于谋，浩然有救世意。擢进士
第。元和后，权纲弛，迁神策中尉。王守澄负弑逆罪，更
二帝不能讨，天下愤之。文宗即位，思洗元和宿耻，将
翦落支党。方宦人握兵，横制海内，号曰北司，凶丑朋
挺，外胁群臣，内掣侮天子，蕡常痛疾。太和二年，举贤”
良方正，能直言极谏。帝引诸儒百馀人于廷，蕡对曰：
“臣诚不佞，有正国致君之术，无位而不得行；有犯颜
敢谏之心，无路而不得达。怀愤郁抑，思有时而发。常
欲与庶人议于道，商贾谤于市，得通上听，一悟主心。
虽被祅言之罪，无所悔。况逢陛下询求过阙，咨访嘉
谋，制诏中外，举直言极谏。臣辱斯举”，专承大问，敢不
悉意以言。至于上所忌，时所禁，权幸所讳恶，有司所
与夺，臣愚不识。伏惟陛下少加优容，不使圣时有谠
言受戮者，天下之幸也。谨昧死以对。臣谨按《春秋》，“人
君之道，在体元以居正。”昔董仲舒为汉武帝言之略
矣，有未尽者，臣得为陛下备论之。夫继故必书，即位
所以正其始也；终必“书所终之地，所以正其终也。”故
为君者，所发必正言，所履必正道，所居必正位，所近
必正人。《春秋》阍弑吴子馀祭，书其名，讥疏远贤士，昵
刑人，有不君之道。伏惟陛下思祖宗开国之勤，念《春
秋》继故之诫，明法度之端，则发正言，履正道，杜篡弑
之渐，则居正位，近正人，远刀锯之残，亲骨鲠之直，辅
相得以颛其任，庶寮得以守其官。奈何以亵近五六
人，总天下大政，外专陛下之命，内窃陛下之权，威摄
朝廷，势倾海内，群臣莫敢指其状，天子不得制其心。
祸稔萧墙，奸生帷幄。臣恐曹节、侯览复生于今日，此
宫闱将变也。臣谨按《春秋》定公元年“春，王不言正月”
者，《春秋》以为先君不得正其终，则后君不得正其始，
故曰“定无正”也。今忠贤无腹心之寄，阍寺专废立之权，陷先帝不得正其终，致陛下不得正其始。况太子
未立，郊祀未修，将相之职不归，名器之宜不定，此社
稷将危也。臣谨按《春秋》，王札子杀召伯、毛伯。《春秋》之
义，两下相杀。不书。此书者，重其颛王命也。夫天之所
授者在命，君之所存者在命。操其命而失之者，是不
君也；侵其命而专之者，是不臣也。君不君，臣不臣，此
天下所以将倾也。臣谨按《春秋》，晋赵鞅以晋阳之兵
叛，入于晋，书其归者，能逐君侧之恶，以安其君，故《春
秋》善之。今威柄陵夷，藩臣跋扈，有不达人臣大节而
首乱者，将以安君为名；不究《春秋》之微而称兵者，将
以逐恶为义，则典刑不由天子，征伐必自诸侯，此海
内之将乱也。故樊哙排闼而雪涕，袁盎当车而抗辞，
京房发愤以殒身，窦武不顾而毕命，此皆陛下明知
之矣。臣谨按《春秋》，晋狐射姑杀阳处父。书襄公杀之
者，以其君漏言也。襄公不能固阴重之机，处父所以
及残贼之祸，故《春秋》非之。夫上漏其情，则下不敢尽
意；上泄其事，则下不敢尽言。故《传》有“造膝诡辞”之文，
《易》有“失身害成”之戒。今公卿大臣，非不欲为陛下言
之，虑陛下不能用也。忽而不用，必泄其言；臣下既言
而不行，必婴其祸。适足钳直臣之口，而重奸臣之威。
是以欲尽其言，则有失身之惧；欲尽其意，则有害成
之忧。裴回郁塞，以须陛下感悟，“然后尽其启沃。陛下
何不听朝之馀，时御便殿，召当世贤相老臣，访持变
扶危之谋，求定倾救乱之术，塞阴邪之路，屏亵狎之
臣，制侵陵迫胁之心，复门户扫除之役。戒其所宜戒，
忧其所宜忧。既不得治其前，当治于后；不得正其始，
当正其终。则可以虔奉典谟，克承丕构，终任贤之效，
无宵旰之忧矣。”是时第策官左散骑常侍冯宿、太常
少卿贾𫗧、库部郎中庞严见蕡对，嗟伏，以为过古晁、
董，而畏中官，眦睚不敢取。士人读其辞，至感概流涕
者，而宦人深嫉蕡，诬以罪，贬柳州司户参军，卒。
玉泉子刘蕡，杨嗣复门生也，对策以直言忤时，中官
尤所嫉忌。中尉仇士良谓嗣复曰：“奈何以国家科第，
放此风汉耶？”嗣复惧而答曰：“嗣复昔与刘蕡及第时，
犹未风耳。”

《唐书李训传》：“训以礼部侍郎同中书门下平章事，赐
金紫服，仍诏三日一至翰林，以终易义。训起流人，一
岁至宰相，谓遭时，其志可行，欲先诛宦竖，乃复河、湟，
归河朔诸镇，意果而谋浅，天子以为然。俄赐第胜业
里，赏赉旁午。每进见，它宰相备位，天子倾意，宦官卫
兵皆慑惮迎拜。天下险怪士徼取富贵，皆凭以为资。”
训时时进贤才伟望以悦士心，人皆惑之。尝建言：“天
下浮屠避徭赋，耗国衣食，请行业不如令者还为民。”
既执政，自白罢，因以市恩。始，注先显，训藉以进，及势
相埒，赖宠争，功不两立。然方事未集，乃出注使镇凤
翔，外为助援，内实猜克，待逞且杀之，擢所厚善分总
兵柄。于是王璠为太原节度使，郭行馀为邠宁节度
使，罗立言、权京兆尹韩约、金吾将军李孝本、权御史
中丞阴许璠行馀多募士及金吾台府卒，劫以为用。
十一月，壬戌，帝御紫宸殿，约奏甘露降金吾左仗树，
群臣贺。训、元舆奏言：“甘露近在禁中，陛下宜亲往，以
承天祉。”许之。即辇如含元殿，诏宰相群臣往视。还，训
奏言：非甘露。帝曰：“岂约妄耶？”顾中尉仇士良、鱼志弘
等验之。训因欲闭止诸宦人，使无逸者。时璠、行馀皆
辞赴镇，兵列丹凤门外，彀而待。训传呼曰：“两镇军入
受诏旨！”闻者趋入。邠宁军不至，璠惧弗能前，独行馀
拜殿下。宦人至仗所，约流汗不能举首，士良等怪之
曰：“将军何为尔？”会风动庑幕，见执兵者，士良等惊，走
出。阍者将阖扉，为宦侍叱争，不及闭。训急连呼金吾
兵曰：“卫乘舆者人赐钱百千。”于是有随训入者。宦人
曰：“急矣，上当还内。”即扶辇决罘，罳下殿，趋训攀辇曰：
“陛下不可去。”士良曰：“李训反。”帝曰：“训不反。”士良手搏
训而踬，训压之，将引刀靴中。救至，士良免立言孝本
领众四百东西来，上殿，与金吾士纵击，宦官死者数
十人。训持辇愈急，至宣政门，宦人郗志荣揕训仆之。
辇入东上阁，即闭宫中呼万岁。元舆虽知谋，不以告。
涯曰：“上将开延英邪？”而群臣见宰相问故。会士良遣
神策副使刘泰伦、陈君奕等率卫士五百挺兵出，所
值辄杀。涯等惶遽易服步出，杀诸司史六七百人。复
分兵屯诸宫门，捕训党千馀人，斩四方馆，流血成渠。
宦竖知训事连天子，相与怨啧。帝惧，伪不语，故宦人
得肆志杀戮。俄而元舆、涯皆为兵所执，涯实不知谋。
士良榜笞急，乃自署反状。诏出卫骑千馀，驰咸阳、奉
天，捕亡者，大索都城，分掩涯、训等第。兵遂大掠，入黎
埴、罗让、浑鐬、胡证等家及贾耽庙，赀产一空，两省印
簿书辄持去，秘馆图籍，荡然无馀者。明日，召群臣朝，
至建福门，从者不得入，光范门尚闭，列兵谁何，乃繇
金吾右仗至宣政衙，兵皆露持。是时无宰相、御史中
丞。久之，阁门使马元贽启宣政扉，传诏“张仲方可京
兆尹”，而吏皆前死，群臣不能班。帝初未知涯等被击，
犹迟其不朝。既而士良白涯与训谋逆，将立郑注，遽召仆谢令狐楚、郑覃、兵部尚书王源中、吏部侍郎李
虞仲等至。帝对悲愤，因付涯讯牒曰：“果涯书邪？”楚曰：
“然。涯诚有谋，罪应死。”是日，京师兵剽劫未止，民乘乱，
往往复私怨，相戕击，人死甚众。帝遣杨镇、靳遂良等
屯兵大衢，鼓而儆之，兵乃止。帝逼宦官，于是下诏暴
训、涯等罪，孝本、易绿。犹金带，以帽障面，奔郑注。至
咸阳，追骑及之，𫗧匿民间，羸服乘驴自归。璠聚河东
兵环第自卫。弘志使偏将攻之，呼曰：“王涯等得罪，起
尚书为相。”璠喜，启关纳之。既行，知见绐，泣曰：“李训累
我。”俄行馀，立言皆得。自涯十馀族并奴婢悉系左右
军。璠见涯，恚曰：“公何见引？”涯曰：“君昔漏宋丞相谋于
守澄，今焉逃死！”训既败，被绿衣，诡言黜官，走终南山，
依浮屠宗密。宗密欲匿之，其徒不可，乃奔凤翔，为盩
厔将所执，械而东。训恐为宦人酷辱，祈监者曰：“得我
者有赏，不如持首去。”乃斩之，传其首，馀党悉禽。后一
日，两神策兵将涯等赴郊庙，过两市，皆腰斩，枭首以
徇。𫗧临刑愤叱，独元舆曰：“晁错、张华尚不免，岂特吾
属哉！”约最后捕得，责以反状，不服，斩之，杀训弟仲褒、
元皋。始，元皋以属疏自解，得去。士良讯奴言事，前一
夕宿训第，遣人追斩之。训死，士良捕宗密，将杀之，怡
然曰：“与训游久《浮屠法》，遇困则救死，固其分。”乃释之。
是时暴尸旁午，有诏弃都外，男女孩婴相杂厕，淹旬，
许京兆府瘗敛作二大冢，葬道左右。它日，帝颇思训，
数为李石、郑覃称其才。而宦竖益炽，帝末以制，居常
忽忽不怿，每游燕，虽倡乐杂沓未尝欢。颜惨不展，往
往瞋目独语，或徘徊眺望，赋诗以见情。自是感疾，至
弃天下云。

《李渤传》：五坊卒夜斗伤县人，鄠令崔发怒，敕吏捕捽，
其一中人也，释之。帝大怒，收发送御史狱。会大赦改
元，发以囚坐鸡竿下，俄而中人数十持挺乱击，发败
面折齿几死，吏哀请乃去，既而囚皆释，而发不得原。
渤上疏曰：“县令曳辱中人，中人殴御囚，其罪一也。然
令罪在赦前，而中人在赦后，不寘于法，臣恐四方闻
之，慢倍之心生矣。”渤又诵言：“前神策军在幔城，篡京
兆进食，牙盘不时治，致宦人益横。”帝以问左右，皆曰：
“无之。”帝谓渤有党，出为桂管观察使。它日，宰相李逢
吉等见帝曰：“发暴中人，诚不敬。然其母故宰相韦贯
之姊，年八十，忧发成疾。陛下方孝治，宜少延之。”帝恻
然曰：“比谏官但言发枉，未尝道此。”即遣使送发于家，
且抚尉其母。韦拜诏泣对，使者杖发四十，犹夺其官。
《李中敏传》：中敏迁给事中，仇士良以开府阶荫其子，
中敏曰：内谒者监安得有子。士良惭恚。

《郑注传》：注，元和末至襄阳，依节度使李愬，寖亲遇。注
多艺，诡谲阴狡，为愬筹事，未尝不用，挟邪市权，举军
患之。监军王守澄白愬，愬曰：“然彼奇士也，将军试与
语。”守澄始拒不纳。既坐，机辩横生，钩得其意。守澄大
惊，引至后堂，语终夕，恨相见晚。谢愬曰：“诚如公言。”即
署巡官。守澄入总枢密，与俱至京师，厚加赡恤，日夜
为守澄计议，因阴通赂遗。初士纤巧者附离，后要官
贵人亦趋往。既陷宋申锡，缙绅侧目。

守澄死，以十一月葬浐水。注奏言：“守澄国劳旧，愿身
护丧。”因群宦者临送，欲以镇兵悉禽诛之。训畏注专
其功，乃先五日举事。注率五百骑至，扶风令韩辽知
其谋，奔武功。注闻训败，乃还。其属魏弘节劝注杀监
军张仲清及大将贾克中等十馀人，注惊挠不暇听。
仲清与前少尹陆畅用其将李叔和策，访注计事，斩
其首，兵皆溃去。

《李石传》：石以本官同中书门下平章事，仍领度支，秉
权亡所挠。方是时，宦寺气盛，陵暴朝廷，每对延英，而
仇士良等往往斥训，以折大臣。石徐谓曰：“乱京师者，
训注也，然其进孰为之先？”士良等恧缩不得对，气益
夺，缙绅赖以为彊。

《刘从谏传》：“从谏从子稹，父从素，仕右骁卫将军，从谏
以为嗣。病甚，与妻裴谋，令主军事，置大将王协、郭谊、
刘武德、刘守义等佐稹，秘不发丧。协谋遣将姜岑请
医于朝，中人与医至，时从谏死已再旬。稹曰：‘公困革，
不任受诏。稹请代拜，中人曰：‘卧而视可也。辞以母夫
人侍，不可屏。中人欲直入，武德等户之，中人恐有变’’”，
趋出贶馈百万。

《严绶传》：“绶为尚书右仆射。绶既名胄，于吏事有方略，
然锐进趣，素议薄之。始就廊下食，在百官上。帝使中
人赐含桃，绶见拜之为御史，劾奏，绶惭惧待罪，诏释
绶而贬中人。”

《许康佐传》：康佐迁侍御史，以中书舍人为侍讲学士，
与王起皆为文宗宠礼。帝读《春秋》，至阍弑吴子馀祭，
问阍何人邪，康佐以中官方彊，不敢对。帝嘻笑罢后
观书蓬莱殿，召李训问之，对曰：“‘古阍寺，今宦人也。君
不近刑，臣以为轻死之道，孔子书之以为戒’。帝曰：‘朕
迩刑臣多矣，得不虑哉’？训曰：‘列圣知而不能远，恶而
不能去，陛下念之，宗庙福也’。”于是内谋翦除矣。康佐
知帝指，因辞疾，罢为兵部侍郎《旧唐书文宗本纪》：开成二年五月壬申，上幸十六宅，
与诸王宴乐，决十六宅宫市，内官范文喜等三人，以
供诸王食物不精故也。

《摭言》：沈云翔十人，交通中贵，号“芳林十哲。”“芳林”门名
由此入内。

《幽闲鼓吹》朱崖在维扬，监军使杨钦义追入，必为枢
近，而朱崖致礼，皆不越寻常，钦义心衔之。一日，邀中
堂饮，更无馀宾，而陈设宝器，图画数床，皆殊绝一席，
祗奉亦竭情礼，起后皆以赠之，钦义大喜过望。旬日
至汴州，有诏令监淮南军。钦义至，即具前时所获归
之。朱崖笑曰：“此无所直，奈何相拒一时？”却与钦义感
悦数倍。后竟作枢密使。武皇一朝之柄用，皆自钦义
也。

《唐书杨嗣复传》：“嗣复进门下侍郎。未几，帝崩，中尉仇
士良废遗诏立武宗。帝之立，非宰相意，故内薄执政，
臣不加礼。自用李德裕而罢嗣复为吏部尚书，出为
湖南观察使。会诛薛季棱、刘弘逸，中人多言尝附嗣
复，玨不利于陛下。帝性刚急，即诏中使分道诛嗣复
等。”

《郑朗传》：朗同中书门下平章事，中人李敬实排朗驺
导驰去，朗以闻，宣宗诘敬实，“自言供奉官不避道。帝
曰：‘传我命则绝道行可也，而私出不避宰相邪’？”即斥
敬实。

《韦澳传》：“澳累迁兵部侍郎，进学士承旨，与萧寘皆为
宣宗礼遇。每两人直，必偕召，问政得失。尝夜被旨草
诏书，事有不安者，即迁延须见帝，开陈可否，未尝不
顺纳。一日召入，屏左右问曰：‘朕于敕使何如’？澳陈帝
威制，前世无比。帝摇首曰：‘未也。策安出’？澳仓卒答曰：
‘若谋之外廷，则太和事可用追鉴。不若就择可任者
与计事’。”帝曰：“朕固行之矣。自黄至绿，自绿至绯，犹可
衣紫，即合为一矣。”澳愧汗不能对，乃罢。

《马植传》：“植进中书侍郎。初，左军中尉马元贽最为帝
宠信，赐通天犀带。而植业与元贽善，至通昭穆，元贽
以赐带遗之。它日对便殿，帝识其带，以诘植，植震恐，
具言状，于是罢为天平军节度。”

《杨收传》：中尉杨元价得君而收与之厚。收之相元价
实左右之。乃招四方赇饷数千，委收不能从。元价以
负己，大恚，阴加毁短。

《东观奏记》。上大渐，顾命内枢密使王归长、马公儒，宣
徽上院使王居方，以夔王当璧为托。三内臣皆上素
所恩信者，泣而受命。时右军中尉王茂元心亦感上，
左军中尉王宗实素不同，归长、公儒、居方患之，乃矫
诏出宗实为淮南监军使，宣化门受命，将由右银台
出焉。左军副使邢元实谓宗实曰：“圣人不豫。”逾月，中
“尉止隔门起居，今日改除，未可辨也。请一面圣人而
出。”宗实始悟，却入，即诸门已踵故事添人守捉矣。邢
元实翼导宗实直至寝殿，上已晏驾，束头环泣。宗实
叱居方下，责以矫宣，皆捧足乞命。遣宣徽北院使齐
元简迎郓王于藩邸，即位，是为懿宗。归长公儒、居方
皆诛死，籍没其家。

《北梦琐言》：唐太和中，阉官恣横，因甘露事，王涯等皆
罹其祸，竟未昭雪。宣宗即位，深抑其权，末年尝授旨
于宰相令狐公，公欲尽诛之，虑其冤，乃密奏榜子曰：
“但有罪莫舍，有阙莫填，自然无遗类矣。”后为宦者所
见，于是南北益相水火。洎宣宗末，崔侍中得行其志，
然而玉石俱焚也已。

《旧唐书孔纬传》：光启元年，纬进阶开府仪同三司，进
位司徒，封鲁国公。十一月，昭宗谒郊庙，两中尉、内枢
密请朝服，所司申前例，中贵人无例朝服助祭之礼，
少府监亦无素制冠服。中尉怒，立令制造，下太常礼
院。礼官举故事，亦称无中尉朝服助祭之文。谏官亦
论之。纬奏曰：“中贵不衣朝服助祭，国典也。陛下欲以
权道宠内臣，则请依所兼之官而为之服。”天子召谏
官谓之曰：“大礼日近，无宜立异，为朕容之。”于是内官
以朝服助祭。郊礼毕，进位兼太保。

《昭宗本纪》：三年正月辛未，是日制：“内官第五可范以
下七百人，并赐死于内侍省，具诸道监军及小使，仰
本道节度使处斩讫奏。”从全忠、崔引所奏也。帝悲惜
之，自为奠文祭之。

《唐书王铎传》：“铎为义成节度使，诸道行营都统，判延
资户部租庸等使。于是表崔安潜自副，郑昌图、裴贽、
裴枢、王抟等在幕府，以周岌、王重荣、诸葛爽、康实、安
师儒、时溥六节度为将佐，而中尉西门思恭为监军，
率卫兵洎梁、蜀师三万，壁盩厔，移檄天下。先是，诸将
虽环贼，莫肯先。及铎檄至，号令殷然，士气皆起，争欲”
破贼，故巢战数蹙。宦人田令孜策贼必破，欲使功出
于己，乃构铎于帝，罢为检校司徒。

《陈敬瑄传》：“敬瑄，田令孜兄也。少贱为饼师，得隶左神
策军，令孜为护军中尉，敬瑄缘藉擢左金吾卫将军，
检校尚书右仆射，西川节度使。性畏慎，善抚士。黄巢

冗从。内苑小儿先至，敬瑄知素暴横，遣逻士伺之，诸”
儿连臂讙咋行宫中，士捕系之，謼曰：“我事天子者。”敬
瑄杀五十人，尸诸衢，由是道路不哗。

《北梦琐言》：唐军容使田令孜擅权，有回天之力，尝致
书于许昌，为其兄陈敬瑄求兵马使职，节将崔侍中
安潜，不允。尔后崔公移镇西川，敬瑄与师立、牛勉、罗
元果以打球争三川，敬瑄获头筹，制授右蜀节旄，以
代崔公。中外惊骇，报状云：“陈仆射之命”，莫知谁何，青
城县弥勒会祅人窥此声势，知山东盗起，知车驾必
谋幸蜀，乃伪作陈仆射行李，先以陈公走马赴任，乃
树一魁祅，共翼佐之。军府未谕，亦差迎候。至近驿，有
指挥索白马四匹，察事者觉其非常，乃羁縻之，未供
承间而真。陈仆射亦连辔而至，其祅人等悉擒缚而
俟命。颍川俾隐而诛之。识者曰：“陈仆射由阉官之力，
无捐尘之效。盗处方镇，始为祅物所”凭，终以自贻诛
灭，非不幸也。

旧例，士子不与内官交游军容田令孜于僖皇播迁，
行至洋源，百官未集，阙人。掌诰乐《朋龟》侍郎亦及行
在，因谒中尉求请，中外由是荐之，充翰林学士。张濬
自处士除起居郎，亦出令孜之门。车驾到蜀，朝士毕
集。一日，中尉为宰相，开延学士及张起居同预焉。张
公耻于对众设拜，乃先谒中尉，便施谢酒之敬，中尉
讶之。俄而宾主即席坐定，中尉白诸相曰：“某与起居，
清浊异流，曾蒙中外，既虑玷辱，何惮改更。今日猥地
谢酒，却又不可。”张公惭惧交集，自此为群彦所薄。
唐左军容使严遵美，于阉宦中仁人也，自言北司为
供奉官，裤衫给事，无秉简入侍之仪。又云：枢密使廨
署三间屋，书柜而已，亦无视事厅堂状。后贴黄指挥
公事，乃是杨复恭夺宰相权也。自是常思退休，一旦
发狂，手足舞蹈，家人咸讶。旁有一猫一犬，猫谓犬曰：
“军容改常也。颠，发也。”犬曰：“莫管他，从他。”俄而舞定，自
惊自笑，且异猫犬之言。遇昭宗播迁凤翔，乃求致仕。
梁州蜀军收降兴元，因徙于剑南，依王先主优待甚
异。于青城山下卜别墅以居之，年过八十而终。其忠
正谦约，与西门季元为季孟也。于时诛宦官，唯西川
不奉诏，由是脱祸。家有《北司治乱记》八卷，备载阉宦
忠佞好恶。

《唐书韩偓传》：“偓字致光，京兆万年人。擢进士第，累迁
左谏议大夫。宰相崔引判度支，表以自副。偓尝与引
定策，诛刘季述。昭宗反正，为功臣。帝疾宦人骄横，欲
尽去之。偓曰：陛下诛季述时，馀皆赦不问，今又诛之，
谁不惧死？含垢隐忍，须后可也。天子威柄，今散在方
面，若上下同心，摄领权纲，犹冀天下可治。宦人忠厚
可任者，假以恩幸，使自翦其党，蔑有不济。今食度支
者乃八千人，公私牵属，不减二万，虽诛六七巨魁，未
见有益，适固其逆心耳。”帝前膝曰：“此一事终始属卿。”
《五代史郭崇韬传》：庄宗征蜀，以继岌为西南面行营
都统，崇韬为招讨使，军政皆决崇韬。崇韬素嫉宦官，
尝谓继岌曰：“王有破蜀功，师旋必为太子。俟主上千
秋万岁后，当尽去宦官，至于扇马，亦不可骑。”继岌监
军李从袭等见崇韬专任军事，心已不平，及闻此言，
遂皆切齿，思有以图之。庄宗闻破蜀，遣宦官向延嗣
劳军，崇韬不郊迎，延嗣大怒，因与从袭等构之。延嗣
还，上《蜀簿》，得兵三十万，马九千五百匹，兵器七百万，
粮二百五十三万石，钱一百九十二万缗，金银二十
二万两，珠玉犀象二万，文锦绫罗五十万匹。庄宗曰：
“人言蜀天下之富国也，所得止于此邪？”延嗣因言蜀
之宝货皆入崇韬，且诬其有异志，将危魏王。庄宗怒，
遣宦官马彦珪至蜀，视崇韬去就。彦珪以告刘皇后，
刘皇后教彦珪矫诏魏王杀之。崇韬有子五人，其二
从死于蜀，馀皆见杀；其破蜀所得，皆籍没。

《南汉世家》：“刘𬬮初名继兴，封卫王。晟卒，以长子立，改
元曰大宝。晟性刚忌，不能任臣下，而独任其嬖幸宦
官宫婢延遇、琼仙等，至𬬮尤愚。以谓群臣皆自有家
室，顾子孙不能尽忠，唯宦者亲近可任。遂委其政于
宦者龚澄枢、陈延寿等。至其群臣有欲用者，皆阉然
后用。澄枢等既专政，𬬮乃与宫婢波斯女等淫戏后”
宫，不复出省事。延寿又引女巫樊胡子自言玉皇降
胡子身𬬮于内殿，设帐幄，陈宝贝。胡子冠远游冠，衣
紫霞裾，坐帐中宣祸福。呼𬬮为太子皇帝，国事皆决
于胡子。卢琼仙、龚澄枢等争附之。胡子乃为𬬮言：“澄
枢等皆上天使来辅太子，有罪不可问。”尚书左丞锺
允章参政事，深嫉之，数请诛宦官，宦官皆仄目。二年
𬬮祀天南郊，前三日，允章与礼官登坛，四顾指麾，宦
者许彦真望见之曰：“此谋反耳。”乃拔剑升坛，允章迎
叱之，彦真驰走，告允章反。𬬮下允章狱，遣礼部尚书
薛用丕治之。允章与用丕有旧，因泣下曰：“吾今无罪，
自诬以死，固无恨。然吾二子皆幼，不知父冤，俟其长，
公可告之。”彦真闻之，骂曰：“反贼欲使而子报仇邪！”复
入白𬬮，并捕二子系狱，遂族诛之《南唐书龚澄枢传》：澄枢，广州南海人，性廉谨，不妄交
游。幼事䶮为内供奉官，累迁内给事。晟袭位，任阉人
林延遇为甘泉宫使，颇预政事。延遇病将死，言于晟
曰：“臣死惟龚澄枢可用。”即日擢知承宣院，兼内侍省，
改德陵使，兼龙德宫使。𬬮嗣位，加特进、开府仪同三
司、万华宫使、骠骑大将军，改上将军、左龙虎军观军
容使、内太师，军国之务皆决于澄枢。澄枢与李托、薛
崇誉置酷法之具，民甚苦之。初，岩改名龚，有术者言
不利名龚，当败国事，遂改名䶮。后𬬮用澄枢以其姓，
卒亡其国，澄枢亦被诛。

《李托传》：“托，封州封川人。少习骑射，以谨愿事䶮，为内
府局令。晟袭位，迁内侍省内侍，充宫闱诸卫押番，兼
秀华宫使。𬬮立，改玩华宫使、内侍监兼列圣、景阳二
宫使。托纳二女于𬬮，𬬮以其长为贵妃，次为美人，政
事皆访托而后行。加特进开府仪同三司、甘泉宫使，
兼六军观军容使，行内中尉，迁骠骑上将军、内太师。”
太祖命师伐𬬮，既克韶州，统军使李承渥战死，节度
副使幸延渥间道遣人劝𬬮降，托坚沮其议。及就擒，
至许田，太祖遣使问托等：“昨已约降，复率众来拒战，
及军败，又纵火焚府库，谁为之谋也？”托俛首不能对。
𬬮谏议大夫王珪谓托曰：“昔在广州，机务并尔辈所
专，火又自内起。今天子遣使案问，尔复欲推过何人？”
遂唾而批其颊，托乃引伏，后至京斩之。

《潘崇彻传》：“崇彻，广州南海人。事䶮为内侍省局丞，颇
读兵书，立战功。晟尝遣大将吴怀恩伐桂州平之。怀
恩为部下所杀，命崇彻代之。𬬮袭位，加西北面都统。
岁馀，𬬮颇疑崇彻，遣薛崇誉使其军以察之。崇誉还，
遂白崇彻，日以伶人百馀，衣锦绣，吹玉笛，为长夜之
饮，不恤军政。𬬮怒，召归，夺其兵柄。自是居常怏怏。太”
祖命师度岭，𬬮复命崇彻领兵五万戍贺江，崇彻不
为效命。𬬮败至京，太祖知其事，特赦之，授汝州别驾，
卒。

《稽神录》：“天福甲子岁，豫章居人近市者夜𢘆，闻阶中
若数十人语声，向市而去，就则无人，如是累夜，人皆
惴恐，夜不能寐。顷之，诏尽诛阉官，豫章所杀凡五十
馀，驱之向市，聚语諠豗，如前所闻。